**АСИЛОВА Алима Туймехановна,**

**А.С.Пушкин атындағы №1 мектеп-гимназиясының қазақ тілі мен әдебиеті пәні мұғалімі.**

**Шымкент қаласы**

**ҰЛТТЫҚ ҚҰНДЫЛЫҚТАР – ҰЛТТЫҢ ҚАЗЫНАСЫ**

Аннотация

Мақалада ұлттық құндылықтардың ұрпақ тәрбиесіндегі рөлі мен орны, жаһандану дәуіріндегі ұлттық құндылықтарымызды сақтау жолдары көрсетілген. Сондай-ақ, ұлттық болмысымыз бен санамызды қалыптастырудағы ұлттық салт-дәстүрдің, әдебиет пен мәдениетінің ықпалы жан-жақты қарасытырылған.

Түйінді сөздер: ұлттық құндылықтар, ұлттық тәрбие, ұрпақ, салт-дәстүр,ұлттық болмыс, жаһандану дәуірі.

Қазіргі жаһандану дәуірінде ұлттық құндылықтарды жас ұрпақ бойына сіңіру өзекті мәселелердің бірі болып отыр.

Ұлттың өзіндік ерекше қасиетін, салт-санасын, тарихы мен мәдениетін, тілі мен әдебиетін, рухани құндылықтарын біліп өскен жас ұрпақ өз елінің болашағы үшін аянбай қызмет етері даусыз. Ұлтымыздың көрнекті қоғам және мемлекет қайраткері Мұстафа Шоқай: «Ұлттық құндылықтардан жұрдай рухта тәрбиеленген ұрпақтан халықтың мүддесі мен мұқтажын жоқтайтын пайдалы азамат шықпайды»-деген. Сондықтан өскелең ұрпақ бойына ұлттық құндылықтарымызды дәріптей отырып тәрбиелеу – заман талабы.

Ұлттық құндылықтар – әрбір ұлттың болмысында ғасырлар бойы атадан балаға мирас болып келе жатқан адамгершілік қағидаттары. Ғасырдан ғасырға жеткен халықтың қазынасы – тілі, ділі, салт-дәстүрі, әдебиеті мен өнері ұлтымыздың рухани байлығы. Сол ұлттық құндылықтарымыздың арқасында біз өзіміздің ұлттық қалпымызды сақтап, әлемге танылып отырмыз. Сондықтан да кешеден бүгінге сол құндылықтарымыз қалай жетті, ертеңгі күнге жеткізе аламыз ба?-деп алаңдауымыз керек. М.Жұмабаев «Педагогика» еңбегінде: «Әрбір тәрбиеші баланы ұлт дәстүрімен тәрбиелеуге міндетті» деуі де тегін емес.

Қазіргі жаһандану заманында өзіміздің ұлттық болмысымызды, ұлттық бірегейлігімізді және рухани ерекшелігімізді сақтап қалу аса маңызға ие. XXI ғасырда рухы биік, әлем мәдениетімен бәсекеге түсе алатындай белес тұр. Бұл ең маңызды мәселелердің бірі. Біз үшін еліміздің өркендеуі, ұлттық ерекшелігіміз бен ұлттық құндылықтарымызды сақтау – қымбат қазына. Әрине, халқымыздың ұлттық құндылықтары өте көп. Оларды іріктеп, бес бағытта қарастырып көрелік.

Бірінші құндылық – тәуелсіздік және тарихи таным. Тәуелсіздіктің арқасында, қазақ елін, Қазақстан халқын әлем таныды және мойындады. Тәуелсіздік символы – мемлекеттік Туымыз, Әнұранымыз, Елтаңбамыз. Ту – ұлттың бірігуіне ықпал етеді. Ұлттық сананың биіктігін көрсетеді. Тәуелсіздік – еркіндік пен азаттықты ғана алып келмей, сонымен қатар, ұлтымыздың санасын өзгертті, сапасын жақсартты, өзін танытты. Тарихи танымның ар жағында тек өткен жылдар мен көнерген ғасырлар сыры тұрған жоқ. Ұлттың болмысы, санасы, дәстүрі мен салты, кәсібі, ұстанымы, тәрбиесі бірде әлсіреп, бірде жетіліп ғасырлармен бірге жасасып келеді. Тарих – тәрбиеші, ұлттың бағдары, жол сілтеушісі. Тарихы бекем жасалған халық дұрыс бағыт алады. Бірегей көп томдық мемлекеттік тарихымызды өзіміз жазбай ұлттық құндылықтарымызды орнықтыра алмаймыз.

Екінші құндылық – ел мен жер деп білемін. Қазақта: «Егесіз ел азар, иесіз жер тозар» деген мақал бар. Ұлан ғайыр даламызды ата- бабаларымыз көзінің қарашығындай сақтап, білектің күшімен, найзаның ұшымен қорғады.Сол жолда қаншама батырларымыз ажал құшты. Қазақтың жері – қасиетті. Ол бүгінгі жаһандық тайталас кезіндегі ұлттық бірігейліктің символы болып қала береді.

Үшінші құндылық – тіл, әдебиет және руханият. Тіл мен әдебиет – ұлттың жаны мен жады, оның бет-бейнесі, өткені, бүгіні мен болашағы. Ұлт ұстазы Ахмет Байтұрсынұлы: «Сөзі жоғалған жұрттың өзі де жоғалады»,-деп тілдің ұлт үшін қандай маңызы бар екенін бір ғана ауыз сөзге сыйдырған еді. Тілді қорғау – ұлтты қорғау. Ана тілі – ұлт жүрегі, ұлт тілегі. Тілдің болашағы – ұлттың болашағы! Тілде халықтың бүкіл болмысы, рухы, ішкі жан-дүниесі көрініс табады деп жатады. Қазақтың тілінен қазақ халқының қаншалықты кемеңгер халық екендігін аңғаруға болады. «Дауға салса алмастай қаған, сезімге салса қырандай қалқыған, ойға салса қорғасындай балқыған, өмірдің кез келген орайында әрі қару, әрі қалқан болған әрі байырғы, әрі мәңгі жас отты да ойнақы ана тілінен артық қазақ үшін бұл дүниеде қымбат не бар екен?! «Туғанда дүние есігін ашады өлең. Өлеңмен жер қойнына кірер денең»,-дегендей,  Қазақтың ұлттық болмысын ұлы кемеңгеріміз Абай Құнанбайұлы секілді  бір ауыз сөзбен шеберлікпен ешкім суреттеп бере алмас.   Халқымыздың ғасырлар бойы жиналған мол мұрасы ұрпақтан ұрпаққа ауыз әбебиеті арқылы жетті. Ертегілер, мақал-мәтелдер, тұрмыс салт жырлары, лиро-эпостық жырлар, батырлар жырлары –қазақ халықының өмірінің, тіршілігінің айнасы іспеттес. Әдебиет арқылы қаншама ұрпақтарымыз,ұлы тұлғаларымыз ұлттық құндылықтармен сусындап өсті. Келешек ұрпаққа үлгі-өнеге, тәлім-тәрбие құралы бола білді. Имандылық бар жерде – тәртіп те, бейбітшілік те, адами құндылықтар да сақталады. Сонда ғана ұлттық құндылығымызды жаңғырта аламыз, дамыта аламыз. Ұлы Абай бабамыз өзінің 38-қара сөзінде «Толық адам» концепциясын ұсынған. Алла жолымен жүрген, білімді адам ғана толық адам деп есептеледі деген. Бұл – дүниенің тіршілігін ұмытып, сәждеге бас қою ғана емес. Бұл – білім, ғылымды дамытып, елге адал қызмет ету, әділдіктің ақ жолынан таймау, кісі ақысын жемеу деген сөз.

Төртінші құндылық – ұлттық дәстүр және отбасы. Ұлттық болмыс, оны дәріптеу отбасынан, ошақ қасынан басталады. Отбасы – тәрбиенің тамаша мектебі. Үлкенді сыйлауға, ана тілін ардақтауға, салт-дәстүрімізді сақтауға тәрбиеленсек, ұшқанда да соны іліп, жүрген жерімізде сол құндылықтарды дәріптейміз. Расында, ұлттық дәстүр және отбасылық тәрбие – патриотизмнің бастауы екенін ұмытпайық. Баланы бесіктен тәрбиелеу – ұлттық ұғым кепілі.

Бесінші құндылық – білім мен біліктілік. Білімді ел – озады, ғылымсыз ел – тозады. Елімізде білім мен ғылым саласына үлкен қамқорлық жасалды. Өйткені, кез келген қоғам – адами капитал арқылы дамиды. Ұлттық құндылықты қалыптастыратын да, дамытатын да білімді, білікті кәсіби мамандар. Әл-Фараби бабамыз: «Дүниеде тәрбиесіз берілген білімнен қауіпті нәрсе жоқ» деген екен. Сондықтан да білім мен тәрбиені бір процестің екі жағы деп қарау қажет. Қазіргі кезде жастардың сапалы білім алуына барлық жағдайлар жасалынып жатыр, білімді де білікті жастарымыз шет елдің озық университеттерінен білім алып, білім мен ғылымның дамуына өз үлестерін қосуда. Бүгінгі жаҺандану үрдісінде әр ұлт, әр мемлекет өзіндік менталитетін, өзіндік бет-бейнесін сақтап қалуға тырысуда. Бізді де осы үрдістен алып шығар жол ежелден қалыптасқан құндылықтарымызбен сусындап өскен білімді ұрпақ. Сол себептен жас ұрпақты тәрбиелеуде басты ұстанар бағытымыз ұлттық құндылықтар болуы қажет. Қазіргі таңда жас ұрпақты өз халқының тарихын, тегін, салт-дәстүрін, тілін, адамзаттық мәдениетті, адами қасиетті терең түсінетін шығармашыл тұлға етіп тірбиелеу – өмір талабы, қоғамның қажеттілігі. Мектеп қабырғасында берілген ұлттық тәрбие қазір елімізде орын алып отырған көптеген жағымсыз көріністерді болдырмаудың басы. Мысалы, ана тілін, тарихын, ұлттық салт-дәстүрін білмейтін жастар, тастанды балалар, қарттар үйіндегі тастанды әжелер мен аталар, нашақорлыққа, маскүнемдікке салынған жастар аз. Ұлттық тәрбие алған ұрпақ дені сау, білімді, парасатты болып өседі. Сондықтан да ұлттық тәрбие-ел болашағы.

Қазақ халқының ғасырлар бойы ұрпақ тәрбиелеудегі тәжірибелері бізге рухани, мәдениет, этикалық, эстетикалық құндылықтарын құрайтын ұлттық әдет-ғұрып, салт-дәстүрлер, әдеби, музыкалық, кәсіби, тұрмыстық фольклор арқылы жетті.

Адамның өз халқына деген сүйіспеншілігі, өзінің туған жеріне, өз халық өмір сүретін ортаға деген сезіммен ұласып жатуы керек. Халықтық әдет-ғұрып, салт-санасының байлығы, патриоттық сезім Отанға деген сүйіспеншілігін қалыптастырады. Ата-бабаларымыздың асыл мұрасына деген ұлттық рух, мақтаныш, намыс, ана тілі мен ұлттық мәдениетін қалыптастыру сезімін ояту-баршамыздың парызымыз.

Қорыта келгенде, ХХІ ғасырда рухани жаңғырып, Мәңгілік ел болу үшін құндылықтарымызды мәңгілік сақтап, өзімізден кейінгі ұрпаққа табыс етуіміз керек.

Себебі ұлттық құндылықтарымыз-ұлттың қазынасы.